與孫太冲游湖上寺
作者：張嵲
朝代：宋

paragraphs: 作客歲月久，新春生白鬚。
淹留竟何爲，閉戶猶繙書。
今朝天氣佳，逍遥步城隅。
初旭野尚晦，青草含露濡。
好風如有期，微漪滿平湖。
白日照原野，青山開畫圖。
晴林峰外稠，壊塔煙中孤。
山坳見修竹，游步得僧居。
地偏蘭茝芳，氣暖夭桃舒。
何年深宫姬，藁葬依浮圖。
一往随化遷，豈復平陽車。
顧之三歎息，不飲定何如。